Sklep VIII R 1/2005
Sodna praksa Vrhovnega sodišča, 2005-02-22

CIVILNO PROCESNO PRAVO - SOCIALNO VARSTVO

spor o pristojnosti - stvarna pristojnost - ukrepi aktivne politike zaposlovanja

Ker se upravičenost tožnika do povračila prispevkov v okviru ukrepov aktivne politike zaposlovanja pri toženi stranki, kot zavodu z javnimi pooblastili, ugotavlja v upravnem postopku in za te spore v ZDSS ni določena stvarna pristojnost delovnega in socialnega sodišča, je spor o dokončni odločbi zavoda upravni spor.

Za odločanje v tej zadevi je stvarno pristojno Upravno sodišče Republike Slovenije v Ljubljani.

Tožeča stranka je s tožbo pri Delovnem in socialnem sodišču v Ljubljani izpodbijala odločbo tožene stranke, št. 590-133/01-218-J z dne 14.3.2002, s katero je bila dokončno zavrnjena njena vloga za povračilo prispevkov po 48.a členu Zakona o zaposlovanju in zavarovanju za primer brezposelnosti (ZZZPB - Ur.l. RS, št. 5/91 - 67/02).

Delovno in socialno sodišče v Ljubljani se je s sklepom Ps 529/2002-4 z dne 14.7.2003 izreklo za stvarno nepristojno in zadevo odstopilo v reševanje Okrožnemu sodišču v Ljubljani, ker je ugotovilo, da spor ne spada med socialne spore po 5. členu Zakona o delovnih in socialnih sodiščih (ZDSS - Ur.l. RS, št. 19/94 in 20/98), v katerem je določena pristojnost socialnega sodišča. Ugotovilo je, da tožeča stranka v sporu uveljavlja povračilo prispevkov, kar je ukrep aktivne politike zaposlovanja. V primeru odobritve povračila delodajalec in zavod skleneta pogodbo, kar pomeni, da naj bi šlo za civilni oziroma gospodarski spor, za katerega je pristojno redno in ne specializirano sodišče.

Okrožno sodišče v Ljubljani pristojnosti ni sprejelo in je dne 3.1.2005 sprožilo spor o pristojnosti po določilih 2. odstavka 25. člena Zakona o pravdnem postopku (ZPP - prečiščeno besedilo, Ur.l. RS, št. 36/04). V predlogu je navedlo, da tožeča stranka zahteva odpravo oziroma razveljavitev odločbe zavoda za zaposlovanje, torej gre za sodno varstvo pravic zoper dokončno odločbo nosilca javnih pooblastil. Za take spore pa je po 1. členu Zakona o upravnem sporu (ZUS - Ur.l. RS, št. 50/97 - 70/2000) pristojno upravno sodišče.

Za odločanje v tej zadevi je stvarno pristojno upravno sodišče.

Predmet spora je presoja zakonitosti in pravilnosti odločbe Zavoda Republike Slovenije za zaposlovanje, ki je v okviru javnih pooblastil pristojen za izvajanje ukrepov aktivne politike zaposlovanja (4. člen ZZZPB). Po določbi 1. odstavka 1. člena ZUS se sodno varstvo pravic in pravnih interesov posameznikov ali pravnih oseb, ki so nosilci pravic in obveznosti, zoper dokončne upravne odločbe zagotavlja v upravnem sporu. V upravnem sporu odloča sodišče tudi o zakonitosti dokončnih posamičnih aktov, ki jih izdajajo nosilci javnih pooblastil (2. odstavek 1. člena ZUS). Upravni akt je dokončni posamični akt, s katerem nosilec javnih pooblastil odloči o pravici, obveznosti ali pravni koristi posameznika ali pravne osebe, ki je lahko stranka v upravnem postopku (1. odstavek 3. člena ZUS). Tudi izpodbijana odločba zavoda je dokončni posamični upravni akt zavoda, kot nosilca javnih pooblastil, ki je bila sprejeta v upravnem postopku in je bilo z njo odločeno o pravici tožeče stranke.

V obravnavani zadevi ne gre za nobenega od socialnih sporov, kot so ti opredeljeni v 5. členu ZDSS, za reševanje katerih je pristojno delovno in socialno sodišče. Ker se upravičenost tožeče stranke do povračila prispevkov pri toženi stranki ugotavlja v upravnem postopku, tudi ne gre za civilni oziroma gospodarski spor, za reševanje katerega bi bilo pristojno sodišče splošne pristojnosti. Dejansko gre za spor o pravici tožeče stranke, kot pravne osebe, proti odločitvi tožene stranke, kot nosilca javnih pooblastil, v smislu navedenih določb ZUS, torej za upravni spor, v katerem je v skladu z 9. členom ZUS stvarno pristojno za odločanje upravno sodišče prve stopnje, to je Upravno sodišče Republike Slovenije v Ljubljani.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.